Лъэпкъ музейр илъэс 95-рэ ирокъу
КъБР-м и Лъэпкъ музейр илъэс 95-рэ щрикъум ирихьэлIэу музейм гъэлъэгъуэныгъэ гъэщIэгъуэн къыщызэIуа-хащ.
Республикэм, музейм къикIуа гъуэгуанэр, абыхэм зэрызаужьар, хьэщIэ лъапIэу къахуеблэгъар къызытещ сурэтхэр, дамыгъэ лъапIэхэр выставкэр щекIуэкI пэшым щызэхуахьэсат. Илъэс 95-р дакъикъэ бжыгъэм уи нэгу щыщIэкIыжырт а пэшым. Выставкэм генералхэу Сосналы СулътIанрэ республикэм къыбгъэдэкIыу ВЦИК-м щыIа, музейм и экспозицэр зэхуэхьэсыным зи гуащIэ хэзылъхьа Къатхъэн Назиррэ я сурэтхэр, хьэпшыпхэр хэтт. Апхуэдэуи, ПIаз Александр и IэрыкIхэр, Иордан къэралыгъуэм и пащтыхьым «Кабардинка» къэрал академическэ ансамблым хуигъэфэща дамыгъэ лъапIэр, КъБР-м и япэ Президенту щыта КIуэкIуэ Валерий и дамыгъэхэмрэ саугъэтхэмрэ ущрохьэлIэ.
КъБР-м щэнхабзэмкIэ и министрым и къуэдзэ Карчаевэ Аминат и псалъэхэм я пэщIэдзэм мы гъэм Къэбэрдей-Балъкъэрыр къэралыгъуэ зэрыхъурэ илъэс 95-рэ зэрырикъур, музейр республикэм зэриныбжьыр жиIащ.
— 1921 гъэм япэ дыдэу Iэ зыщIадза дэфтэрхэм ящыщщ ди щIыналъэм Лъэпкъ музей къыщызэгъэпэщэныр. Ар къэзыщтахэм тхыдэм, лъэпкъым и щIэиным иIэ мыхьэнэр куууэ къагурыIуэрт, къэкIуэнум лъабжьэ быдэ зэрыхуэхъунур фIыуэ ящIэрт. Музейм гъуэгуанэ гугъу къикIуащ, абы щылэжьахэм фонд къулей, республикэм ис лъэпкъхэм я щэнхабзэ щIэин куэд дыдэ зэхуахьэсыжащ. Нэрылъагъущ а лэжьыгъэр фIыуэ ялъагъуу ахэр зэрыбгъэдэтыр. «БлэкIар зымыщIэжым, къэкIуэни иIэкъым», — жеIэ псалъэжьым. Музейр ди тхыдэщ, абы щахъумэ псори блэкIам и щыхьэт нахуэщ. А фIыгъуэ псори ямыгъэмащIэу зезыхьэ гуп дахэм я зэфIэкI, дэрэжэгъуэ мыкIуэщIу иджыри илъэс куэдкIэ тхуэлэжьэну сохъуэхъу, — захуигъэзащ Карчаевэм къызэхуэсахэм.
— Музеймрэ ди управленэмрэ зэдэлэ-жьэн зэрыщIадзэрэ куэд мыщIами, жылагъуэм хуэщхьэпэн Iуэхухэр къетхьэжьэу, зыр адрейм тхузэфIэкIымкIэ зыщIэдгъакъуэу дыкъызэдогъуэгурыкIуэ, дяпэкIи ди зэпыщIэныгъэр нэхъ куу хъуну сыщогугъ, — жиIащ Граждан жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ и управленэм и унафэщI КIурашын Анзор. Ар музейм и лэжьакIуэхэм ехъуэхъури, 1934 гъэм адыгэбзэкIэ къыдэкIа, Лев Толстой и «Хьэжы-Мурат» тхылъыр тыгъэ яхуищIащ.
— Музейм лъэпкъхэм я IэрыкI, IэщIагъэ нэхъыфIхэрщ щыIэр. А курыхыр тхуэзыхъумахэм фIыщIэ яхуэфащэщ. ДяпэкIи ехъулIэныгъэ фиIэрэ гукъыдэж фыщымыщIэну сынывэхъуэхъуну сыхуейщ, — псалъэ гуапэхэмкIэ къызэхуэсахэм захуигъэзащ КъБР-м и Парламентым щэнхабзэмкIэ, спортымрэ хъыбарегъащIэ IэнатIэхэмкIэ и комитетым и унафэщI Пащты Борис.
— Лъэпкъ музейм и лэжьакIуэхэм фIыщIэ ин яхуэсщIыну сыхуейщ. Ахэр зыIущIа гугъуехьхэм емылъытауэ, я IэщIагъэм хуэпэжу лэжьащ. Абыхэм ноби тхыдэ щIэиныр хъумэным къаруушхуэ ирахьэлIэ. Лъэпкъ музейм и лэжьакIуэхэм ящыщу цIыхуихым Щэнхабзэм и лэжьакIуэхэм я профсоюзым и дамыгъэ лъапIэхэр еттыну къэдгъэлъэгъуащ, — жиIащ Щэнхабзэм и лэжьакIуэхэм я профсоюзхэм и къудамэу республикэм щыIэм и унафэщI Дау Марианнэ.
КъБР-м и Парламентым, Правительствэм, республикэм ЕгъэджэныгъэмкIэ, щIэныгъэмрэ щIалэгъуалэм я Iуэхухэм-кIэ, ЩэнхабзэмкIэ министерствэхэм, Граждан жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ и управленэм къабгъэдэкI щIыхь, фIыщIэ тхылъхэмкIэ музейм и лэжьакIуэхэр ягъэпэжащ.
Щомахуэ Залинэ.
Сурэтхэр Къарей Элинэ трихащ.
